KOMISIJOS ĮGYVENDINIMO REGLAMENTAS (ES) 2021/464

2021 m. kovo 17 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, Capsicum annuum L. var. annuum, longum grupė, vienamečių paprikų ekstraktas nepatvirtinamas kaip pagrindinė medžiaga

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 23 straipsnio 5 dalį kartu su 13 straipsnio 2 dalimi,

kadangi:

(1) 2018 m. kovo 14 d. Komisija gavo bendrovės „Bio Natural Protect“ paraišką patvirtinti Capsicum annuum L. var. annuum, longum grupė, vienamečių paprikų ekstraktą kaip pagrindinę medžiagą, skirtą naudoti kaip sėklomis mintančių žinduolių ir paukščių repelentą. Kartu su 2019 m. gegužės 23 d. gauta atnaujinta paraiška buvo pateikta informacija, kurios reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;

(2) Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2020 m. kovo 31 d. Tarnyba pateikė Komisijai Capsicum annuum L. var. annuum, longum grupė, vienamečių paprikų ekstrakto techninę ataskaitą (2). Tarnyba padarė išvadą, kad siūlomo Capsicum annuum L. var. annuum, longum grupė, vienamečių paprikų ekstrakto, įskaitant jo pagrindinę veikliąją sudedamąją medžiagą kapsiciną, specifikacijos nėra tinkamai apibrėžtos. Be to, Tarnybos teigimu, kai kurių galimų ekstrakto sudedamųjų dalių, įskaitant kapsiciną, išlikimo ir elgsenos aplinkoje savybės buvo neaiškios ir reikėjo atlikti papildomus toksiškumo visoms netikslinėms rūšims tyrimus. Tarnyba pažymėjo, kad bendrovės taip pat pateikė įrodymų Europos cheminių medžiagų agentūrai, kad Capsicum annuum L. var. annuum, longum grupė, vienamečių paprikų ekstrakto sudedamosios dalys gali būti klasifikuojamos kaip sukeliančios smarkų akių pažeidimą, kenksmingos prarijus ir taip pat kaip sukeliančios odos sudirginimą;

(3) be to, Maisto mokslinis komitetas nustatė, kad kapsicinas yra genotoksiškas (3);

(4) atitinkamas vertinimas pagal kitus Sąjungos teisės aktus, kaip nurodyta Reglamento (EB) Nr. 1107/2009 23 straipsnio 2 dalyje, nebuvo atliktas;

(5) 2020 m. liepos 17 d. Komisija pristatė peržiūros ataskaitą (4) ir šio reglamento dėl Capsicum annuum L. var. annuum, longum grupė, vienamečių paprikų ekstrakto nepatvirtinimo projektą Augalų, gyvūnų, maisto ir pašarų nuolatiniam komitetui;

(6) Komisija paragino pareiškėją pateikti pastabų dėl Tarnybos techninės ataskaitos ir dėl Komisijos parengto peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos;

(7) vis dėlto, nepaisant pareiškėjo argumentų, su medžiaga susijusių problemų išspręsti nepavyko;

(8) todėl, kaip nurodyta Komisijos parengtoje peržiūros ataskaitoje, nepavyko įrodyti, kad Reglamento (EB) Nr. 1107/2009 23 straipsnyje nustatyti reikalavimai įvykdyti. Todėl Capsicum annuum L. var. annuum, longum grupė, vienamečių paprikų ekstrakto negalima patvirtinti kaip pagrindinės medžiagos;

(9) šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti Capsicum annuum L. var. annuum, longum grupė, vienamečių paprikų ekstraktą kaip pagrindinę medžiagą;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Medžiaga Capsicum annuum L. var. annuum, longum grupė, vienamečių paprikų ekstraktas nepatvirtinama kaip pagrindinė medžiaga.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. kovo 17 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) EFSA (European Food SAFEty Authority), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. EFSA supporting publication 2020:EN-1838. 77pp. doi:10.2903/sp.efsa.2020.EN-1838.

(3) Maisto mokslinio komiteto nuomonė dėl kapsicino (priimta 2002 m. vasario 26 d.); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en